《酬梁二十宋中所赠兼留别梁少府》
唐代·独孤及

少读黄帝书，肯不笑机事。意犹负深衷，未免名迹累。

厌贫学干禄，欲徇宾王利。甘为风波人，岂复江海意。

担簦平台下，是日饮羁思。逢君道寸心，暂喜一交臂。

绪言未及竟，离念已复至。甯陵望南丘，云雨成两地。

途殊迹方间，河广流且驶。暮帆望不及，览赠心欲醉。

爱君如金锡，昆弟皆茂异。奕赫连丝衣，荣养能锡类。

君子道未长，深藏青云器。巨鳞有纵时，今日不足议。

唯当加餐饭，好我袖中字。别离动经年，莫道分首易。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。